J. Valocký, poslanec: (2008-07-02):
Po prvé. V čl. I bode 3 v § 3 ods. 3 písm. c) a d) sa vypúšťa slovo „zdravotnú“. Odôvodnenie: terminologické spresnenie. Po druhé. V čl. I bode 3 v § 3 ods. 3 písm. f) sa slovo „stav“ nahrádza slovami „vyhovujúci stav“. Taktiež spresnenie ustanovenia. Po tretie. V čl. I bode 3 v § 3 ods. 5 znie: „(5) Operačné stredisko záchrannej zdravotnej služby je povinné zistené nedostatky podľa ods. 3 písm. a) neodkladne oznámiť ministerstvu zdravotníctva a Úradu pre dohľad nad zdravotnou starostlivosťou a na požiadanie vydať Úradu pre dohľad nad zdravotnou starostlivosťou zvukový záznam príjmu tiesňového volania a realizácie odozvy na tiesňové volanie.“ Odôvodnenie: Spresnenie ustanovenia. Ide o povinnosť operačného strediska záchrannej zdravotnej služby. Po štvrté. V čl. I bode 9 § 5 ods. 5 znie: „(5) Ak ide o nehodu s hromadným postihnutím osôb môže nahradiť záznam podľa ods. 4 triediaca karta.“ Odôvodnenie: Spresnenie ustanovenia. Pri nehodách s hromadným postihnutím osôb môže byť zhodnotením zdravotného stavu osoby triediaca karta, ktorá zároveň obsahuje údaje o poskytnutej zdravotnej starostlivosti postihnutej osobe na mieste zásahu, ako aj stupeň  naliehavosti neodkladnej prepravy na základe závažnosti postihnutia jej zdravotného stavu. Pozmeňujúci návrh odovzdávam pánovi spravodajcovi. Môj pozmeňujúci návrh č. 2 k vládnemu návrhu zákona, ktorým sa mení a dopĺňa zákon č. 579/2004 Z. z. o záchrannej zdravotnej službe a o zmene a doplnení niektorých zákonov v znení zákona č. 351/2005 Z. z. a o zmene a doplnení niektorých zákonov (tlač 606). Za čl. III sa vkladá nový čl. IV, ktorý znie: „Článok IV. Zákon č. 578/204 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z., zákona č. 351/2005 Z. z., zákona č. 538/2005 Z. z., zákona č. 282/2006 Z. z., zákona č. 527/2006 Z. z., zákona č. 673/2006 Z. z., zákona č. 18/2007 Z. z. a zákona č. 272/2007 Z. z., zákona č. 330/2007 Z. z., zákona č. 464/2007 Z. z. a zákona č. 653/2007 Z. z. sa mení a dopĺňa takto: V § 98b ods. 2 sa na konci pripájajú slová „okrem označení revízny lekár a revízny farmaceut uvedených v osobitných predpisoch, ktorých používanie prispôsobia tomuto zákonu najneskôr do 20. októbra 2013.“ Poznámka pod čiarou k odkazu 74a znie: „Napríklad v § 6 ods. 7, v § 9 ods. 3 až 5 a ods. 8 zákona č. 581/2004 Z. z. v znení neskorších predpisov, § 11, § 19 a § 20 zákona č. 577/2004 Z. z. v znení neskorších predpisov a § 25 ods. 1 písm. d) zákona č. 576/2004 Z. z. v znení neskorších predpisov. Doterajší čl. IV sa označí ako čl. V. Odôvodnenie: Na základe pripomienok zdravotných poisťovní zamestnávajúcich revíznych lekárov a farmaceutov, pre ktorých je aktuálne z kapacitných možností vysokých škôl nemožné doplniť si požadovanú kvalifikáciu a špecializáciu v špecializačnom odbore revízne lekárstvo alebo lekári, revízne zubné lekárstvo, zubní lekári alebo revízne lekárstvo farmaceuti do stanoveného termínu 20. október 2008 sa navrhuje predĺžiť stanovené prechodné obdobie pre zosúladenie používania profesijného titulu s potrebnou kvalifikáciou na výkon špecializovaných pracovných činností. Vzdelávanie je uskutočňované na Slovenskej zdravotníckej univerzite v Bratislave v trvaní tri roky, pričom z dôvodu kapacitných a personálnych možností je Slovenská zdravotnícka univerzita pripravená prijať do jedného ročníka iba približne 60 frekventantov. Na základe analýzy, ktorú Všeobecná zdravotná poisťovňa vykonala, sa zistilo, že z 216 revíznych lekárov spĺňa požiadavky na používanie profesijného titulu revízny lekár, respektíve revízny farmaceut 52 lekárov a farmaceutov, čo predstavuje 24,07 %. Tento nepriaznivý trend nie je spôsobilý nezáujmom lekárov o zvyšovanie kvalifikácie, ale nemožnosťou zaradiť sa do odboru. Termín 20. október 2008 je uvedený v platnom zákone, je v poriadku v odbornostiach, kde sa aplikovali normy platné v Európskej únii a špecializácia, respektíve subšpecializácia  je takzvaná automaticky medzinárodne uznávaná. Špecializácia z revízneho lekárstva, respektíve revízneho lekárenstva je platná len na území Slovenskej republiky a v iných krajinách sa takáto špecializácia vo formálnom systéme vzdelávania zdravotníckych pracovníkov nenachádza. Preto predĺženie termínu na zosúladenie kvalifikácie s používaným titulom podľa zákona o poskytovateľoch zdravotnej starostlivosti do roku 2013 je možné navrhovaným spôsobom vykonať. Pán minister, prosím vás ako predkladateľa, aby ste súhlasili s mojimi pozmeňujúcimi návrhmi z titulu toho, že ide nad rámec prerokúvaného zákona. Ďakujem veľmi pekne.